**ТЕХНИЧЕСКА СПЕЦ ИФИКАЦИЯ**

Настоящата техническа спецификация е изготвена във връзка с провеждане на ПУБЛИЧНА ПОКАНА по Глава осма „а”, ЗОП за възлагане на обществена поръчка по чл. 14, ал.4, т.2 от ЗОП, чрез публична покана по чл.101а и сл. от ЗОП с предмет: **„Изготвяне на Предпроектно проучване, Анализ „Разходи-Ползи“ и финансов анализ във връзка с кандидатстване на Община Плевен с проект: „Интегриран градски транспорт на Плевен – фаза 2“ по Оперативна Програма „Региони в Растеж“ 2014-2020 г., приоритетна ос 1 „Устойчиво и интегрирано градско развитие“, Процедура: BG16RFOP001-1.001-039 ”Изпълнение на интегрирани планове за градско възстановяване и развитие 2014-2020”**.

**Описание и цел на дейностите по поръчката:**

Настоящата обществена поръчка цели да бъде избран Изпълнител, който да извърши в пълен обем дейностите по „Изготвяне на Предпроектно проучване, Анализ „Разходи-Ползи“ и Финансов анализ във връзка с кандидатстване на Община Плевен с проект: „Интегриран градски транспорт на Плевен – фаза 2“ по Оперативна Програма „Региони в Растеж“ 2014-2020 г., приоритетна ос 1 „Устойчиво и интегрирано градско развитие“, Процедура: BG16RFOP001-1.001-039 ”Изпълнение на интегрирани планове за градско възстановяване и развитие 2014-2020”.

Индикативна стойност на проект „Интегриран градски транспорт на Плевен – фаза 2“, включен в Инвестиционната програма на общината, е **17 144 565** лева с ДДС.

**1. Съществуващо положение**:

През 2011 година е разработено предпроектно проучване по проект „Разработване на пакет документи, насочени към модернизиране и развитие на устойчив градски транспорт в петте големи града, разделена на пет обособени позиции по Обособена позиция № 5 – град Плевен“ договор BG161PO001/5.1-01/2008/028-№ ИА-02-2910252 възложено от Министерство на регионалното развитие и благоустройство. В документа е заложени „дълъг списък” от проектни компоненти:

Компонент 1 Система за управление на обществения транспорт

• Компонент 2 Ново тролейбусно депо

• Компонент 3 Разширяване на тролейбусната мрежа

• Компонент 4 Реконструкции и подобрения на тролейбусната мрежа

• Компонент 5 Система за електронно таксуване

• Компонент 6 Интелигентна система за управление на трафика

• Компонент 7 Облагородяване на спирките на обществения транспорт

• Компонент 8 Велоалеи

• Компонент 9 Подмяна на подвижен състав

• Компонент 10 Система за управление на транспортната инфраструктура

• Компонент 11 Безопасност на движението

• Компонент 12 Програма за устойчиво развитие и внедряване на иновативни решения.

Компоненти 5, 9 и 11 не са изпълнявани поради ограничения бюджет.

Към настоящия момент Община Плевен е изпълнила следните дейности свързани с модернизиране на градския транспорт по проект „Интегриран градски транспорт на Плевен“ финансиран по Оперативна програма „Регионално развитие 2007-2013 г.“:

* Изградена „Система за управление и контрол на масов градски обществен транспорт“;
* Изградено ново тролейбусно депо с капацитет за домуване на 70 тролейбуса;
* Реконструкция, подобрения, разширяване и оптимизиране на тролейбусна мрежа.
* Изградена интелигентна транспортна система на 13 бр. ключови кръстовища.
* Облагородяване на спирките на обществения градски транспорт.
* Изградени велоалеи - 10,18 км.
* Разработени програми за устойчиво развитие и внедряване на иновативни решения: - „Стратегическа рамка за дългосрочно планиране и прогнозиране“; - „Единен финансов модел на МГОТ“; - „Модел на управление на транспорта и инфраструктурата“; - „Генерален план за организация на движението“ и „Стратегия и план за организиране и контрол на паркирането“.

По Проект „Прилагане на мерки за подобряване качеството на живот в градовете Бургас, Варна, Стара Загора и Плевен” финансиран по приоритетна ос 1 на ОП „Околна среда” са доставени **40 нови тролейбуси** за гр. Плевен.

По проект „Организация на уличното движение и подобряване на физическата среда за устойчиво и интегрирано развитие на град Плевен“ договор BG161PO001/1.4-05/2009/003, изградено видеонаблюдение на 4 кръстовища: ул. „Стоян Заимов“ и ул. „Вардар“; бул. „Христо Ботев“ и ул. „Сан Стефано“; бул. „Георги Кочев“ и ул. „Гренадерска“; бул. „Георги Кочев“ и ул. „Вид“, както и изградени велоалея - 1,8 км., пет детски и спортна площадки и ремонт на улична мрежа.

**2. Цел**:

**Обща цел** на поръчката е изготвяне на набор от документи, необходими за подготовката, разработването и реализацията на Проект „Интегриран градски транспорт на Плевен – фаза 2“

**Специфична цел 1** е преглед и анализ на съществуващото положение и изготвяне на целесъобразен и ефективен вариант (сценарий) на проект „Интегриран градски транспорт на Плевен – фаза 2“ за финансиране от ОПРР 2014-2020 в съответствие с политиките за градско развитие и международните стандарти.

**Специфична цел 2** е надграждане на политиките за модернизиране на интегрирания градски транспорт, чрез ефективно и устойчиво подобряване на предоставяната услуга „градски транспорт“ и регулиране на трафика в град Плевен.

**3. Дейности:**

3.1. **Предпроектното проучване** следва да представи стратегията за цялостното развитие на града и транспорта, в съответствие със следните стратегически документи: „План за развитие на община Плевен за периода 2014-2020 г.“, „Концепция за пространствено развитие на община Плевен за периода 2014-2025 г.“, „ГПОД на Плевен“ „ИПГВР на Плевен“, „План за устойчива градска мобилност на Плевен (2015-2025 г.)“, „Единен финансов модел на МГОТ“, „Модел на управление на транспорта и инфраструктурата“, „Стратегия и план за организация и контрол на паркирането“ както и да бъде в съответствие с актуална транспортно-комуникационна схема на града, Общ устройствен план и др.

Предпроектното проучване следва да отчита въздействието на всички мерки, предприети на територията на общината за управление на транспорта, включително такива, които се изпълняват със собствени средства или частни инвестиции.

Пред-проектното проучване трябва да съдържа достатъчна обосновка за вида на маршрутите предвидените транспортни средства и съоръжения, като представи настоящата ситуация, включително наличните маршрути, вело- и пешеходни алеи, транспортни средства и съоръжения, представи оценка на необходимостта и дефинира обхвата на проекта.

Предпроектното проучване следва да разглежда вариантни решения (сценарии) за избора им и да докаже целесъобразността на избраната опция. Следва да се представят прогнозните тенденции по отношение на трафика и търсенето, както и промяната им след изпълнение на планираните инвестиции. Тази информация следва да е подкрепена с описание на транспортното моделиране и резултатите от него и да включва прогнозни данни за допълнителния брой пътувания в резултат на интервенциите.

В рамките на пред-инвестиционното проучване следва да бъде извършено детайлно проучване на трафика и да се анализира състоянието на материално - техническата база на oбщинския пътнически транспорт и нуждата от интервенции в нея. Пред-инвестиционното проучване следва да обхване проучване и препоръки за режима на паркиране и таксуване на водачите на МПС, както и да предвиди във всички планирани интервенции по проекти, изграждането на достъпна среда за хората в неравностойно положение.

Проучването трябва да съдържа подробен анализ на правната и институционална рамка, в която проектът ще се изпълнява и в която ще бъдат експлоатирани резултатите, както и да предлага адекватен модел на експлоатация в пълно съответствие с разпоредбите на Регламент (ЕО) № 1370/2007 относно обществените услуги за пътнически превоз с железопътен и автомобилен транспорт.

**Проучването трябва да съдържа план за възлагане на обществени поръчки за изпълнението на проекта и технически спецификации на определените компоненти.**

Основен и задължителен елемент на предпроектното проучване е екологичен анализ, вкл. и на нормативната база на европейско, национално и регионално ниво, в т.ч. и на Програмите за намаляване на замърсителите и достигане на установените норми съгласно Закона за чистотата на атмосферния въздух (за градовете, които имат разработени). Следва да се направи анализ на очакваното екологично въздействие от реализирането на всяка от предложените алтернативи за развитие и модернизация на градския транспорт, както и подробен екологичен анализ на избраната алтернатива.

Изпълнителя трябва да се съобрази със съответните общински програми за опазване на околната среда, и в частност - Общинските програми за намаляване на замърсителите и достигане на установените норми (за общините, за които такива програми се изпълняват), разработени съгласно Закона за чистотата на атмосферния въздух и подзаконовите нормативни документи, транспониращи изцяло Директива 2008/50/ЕО относно качеството на атмосферния въздух и за по-чист въздух за Европа.

3.2. За проекти с очаквана стойност на разходите над **10 000 000** лв. се изготвя **Анализ разходи-ползи и финансов анализ**, в съответствие с насоките на ЕК за изготвяне на Анализ разходи-ползи на инвестиционни проекти, публикувани на следната интернет страница:<http://ec.europa.eu/regional_policy/sources/docgener/studies/pdf/cba_guide.pdf>; Указания за изготвяне на АРП в транспортния сектор“ (МФ, МТИТС, НКЖИ, „Метрополитен“ ЕАД, АПИ).

Финансовия анализ трябва да осигури основната информация относно входящите и изходящите финансови ресурси, тяхната стойност и цялостната времева структура на приходите и разходите.

Предназначението на **анализа на разходите и ползите** е да идентифицира и даде финансово изражение на всички възможни въздействия (финансово, икономическо, социално, екологично и др.), с цел определяне на разходите и ползите от проекта.

Разходите и ползите се оценяват по метода „с нарастваща стойност” (incremental approach), като се разглежда разликата между сценария, включващ изпълнението на проекта („с проект”), и алтернативен сценарий, при който проектът не се изпълнява, („без проект”).

Основната цел на анализа е да докаже, че в рамките на целите на регионалната политика на ЕС проектът едновременно е целесъобразен от икономическа гледна точка (икономическа нетна настояща стойност > 0) и се нуждае от финансовия принос от Фондовете, за да бъде финансово изпълним (финансова нетна настояща стойност без финансов принос от ЕС < 0).

В рамките на анализа на разходите и ползите следва да бъде определено нивото на финансов недостиг на проекта. На базата на нивото на финансовия недостиг се изчислява размерът на БФП като процент от допустимите разходи по проекта.

При анализа на финансовата устойчивост на инвестицията следва да се покажат източниците на финансиране на проекта, в това число на частта от инвестиционните разходи (допустими или недопустими), които няма да бъдат финансирани от ОПРР.

Финансовите прогнози следва да покажат финансовата устойчивост на проекта, което означава наличието на положителен кумулативен паричен поток за всяка година от времевия хоризонт.

Следва да се има предвид, че при оценката на проектното предложение, от ОП Региони в растеж“ 2014-2020 г, ще се обърне особено внимание на способността на кандидата (Община Плевен в партньорство с „Тролейбусен транспорт“ ЕООД Плевен) да гарантира, че изградената система за обществен градски транспорт ще бъде самоиздържаща се след края на проекта и че приходи, генерирани при нейната експлоатация, компенсациите за преференциални пътувания и субсидиите за неефективни линии на градския транспорт, трябва да бъдат достатъчни, за да гарантират покриване на експлоатационните разходи, разходите за поддръжка, необходимите последващи разходи за подмяна на активите през целия времеви хоризонт, както и обслужването на заемите, ако се предвиждат такива за финансиране на проекта.

В указанията на ОП РР 2014-2020 г. е разписано, че е допустимо наличие на временен недостиг на средства в отделни години от времевия хоризонт, който може да се покрива с оборотен кредит или субсидии от страна на общината или държавата. В този случай следва да се представят доказателства за възможност за осигуряване на такива източници за финансиране на временния недостиг.

Същевременно, друг важен елемент на финансовия анализ е гарантирането на „социална поносимост” на изградената инфраструктура, т.е. цената на услугата следва да бъде на социално приемливо ниво.

Всички таблици и изчисления, включени в анализа разходи-ползи, трябва да се представят във формат Excel, позволяващ да се проследи логиката на направените изчисления.

**Представената информация (като отделни таблици в рамките на един електронен файл във формат Excel и като отделни подточки от текста на предпроектното проучване) следва да съдържа най-малко следните раздели:**

* Общи допускания с базовите входни параметри, които се използват във финансовия и икономическия анализ, като източниците на тези допускания следва да бъдат ясно указани;
* Резултати от анализа на търсенето и транспортното моделиране;
* Детайлна разбивка на инвестиционните разходи по проекта (включително използвана валута, единична стойност, количество, обща стойност без и със ДДС);
* Подробна разбивка на оперативните разходи и приходи във вариантите „без проект“ и „със проект“, които да се основават на действителна информация от Отчетите за приходи и разходи на превозвача;
* Финансов анализ, базиран на прилагането на инкрементален подход: изчисляване на показателите FNPV/C, FIRR/C, FNPV/К, FIRR/К, нивото на финансовия недостиг;
* Финансова устойчивост на проекта през годините на неговото изпълнение. Когато собственикът и операторът на инфраструктурата не са едно и също лице, следва да се изготви консолидиран анализ на финансовата устойчивост от гледна точка на проекта като цяло;
* Източници на финансиране
* Проверка за свръхкомпенсиране на превозвача/превозвачите в съответствие с Регламент (ЕО) № 1370/2007 на Европейския парламент и на Съвета (Приложение „Правила, приложими за компенсациите в случаите по член 6, параграф 1“);
* Амортизационен план на кредита, ако е предвидено заемно финансиране;
* Икономически анализ: фискални и ценови корекции, остойностяване на ползите от проекта, изчисляване на показателите ЕNPV, EIRR и BCR;
* Анализ на чувствителността,
* Анализ на риска.

4. **Анализът разходи-ползи** за проекта следва да бъде изготвен в пълно съответствие с насоките на ЕК за изготвяне на Анализ разходи-ползи на инвестиционни проекти, съгласно т. 3 „Транспорт“, а именно:

*Въведение  
Описание на контекста  
Определяне на цели  
Идентификация на проекта  
Прогнозиране на обема на трафика  
Фактори, влияещи върху анализ на търсенето  
Хипотези, методи и вход  
Изходи на прогнозата за трафика  
Анализ на вариантите  
Финансов анализ  
Инвестиционни разходи  
Разходи за експлоатация и поддръжка (O & M)   
Прогнози за приходите  
Икономически анализ  
Време за пътуване*

*Оперативни /експлоатационни разходи за превозните средства на участниците в движението  
Оперативни разходи на доставчиците на услуги  
Инциденти  
Шум  
Замърсяване на въздуха  
Изменението на климата  
Оценка на риска*

**Примерно съдържание на документа за проекти в сферата на градски транспорт, съгласно насоките на ЕК:**

*Въведение****Описание на проекта******Цели на проекта***

***Търсене и анализ на вариантите:***

*Анализ на вариантите*

*Анализ на търсенето*

*Транспортна осигуреност*

***Разходи по проекта и приходи от избрания вариант***

*Разходи за инвестиции*

*Разходи за експлоатация и поддръжка (O & M)*

*Разходи за подмяна*

*Остатъчна стойност*

*Приходи*

*Компенсации за задължения за обществени услуги*

*Условия по кредитите*

***Финансов и икономически анализ:***

***Финансов анализ***

*Използван метод*

*Инвестиционни разходи, разходи за подмяна и остатъчна стойност*

*Оперативни разходи и приходи*

*Източници на финансиране*

*Финансова рентабилност*

*Финансова устойчивост*

***Социално-икономически анализ***

*Инвестиционни разходи и подмяна*

*Излишък за производителя*

*Излишък за клиента*

* *Време за пътуване;*
* *Спестяване на оперативни /експлоатационни разходи за превозните средства*

*Външни фактори*

* *Инциденти;*
* *Шум;*
* *Замърсяване на въздуха*
* *Изменение на климата*

***Оценка на риска***

*Анализ на чувствителността*

*Анализ на риска*

Всички необходими документи и информация за изпълнение на дейностите по процедурата ще бъдат предоставени на изпълнителя, като част от информацията може да бъде намерени на следните сайтове <http://www.pleven.bg/общински-стратегии/стратегии.html> ; <http://igtpleven.eu> ; <http://ipgvrpleven.eu>